MINUTI 


KAMRA TAD-DEPUTATI


IL-ĦMISTAX-IL PARLAMENT


KUMITAT PERMANENTI DWAR IL-KONTIJIET PUBBLIĊI


LAQGĦA NRU 1

L-Erbgħa, 29 ta’ Lulju, 2026

Il‑Kumitat Permanenti dwar il‑Kontijiet Pubbliċi ltaqa’ fil‑Parlament, il‑Belt Valletta, fis-2.07 p.m. 

L-Onor. Darren Carabott, President tal-Kumitat, ippresieda.

PREŻENTI

L-Onor. Ramona Attard, l-Onor. Eve Borg Bonello, l-Onor. Graham Bencini, l-Onor. Alex Muscat, l-Onor. Deborah Schembri u l-Onor. Nigel Vella kienu preżenti.


TALBA

L-Iskrivan qal it-talba.

Iċ-Chairperson laqa’ lill‑Membri għall‑ewwel laqgħa ta’ dan il‑Kumitat.

Huwa laqa’ wkoll lill-Awditur Ġenerali, is-Sur Charles Deguara, id-Deputat Awditur Ġenerali, is-Sur Noel Camilleri, u l-Assistent Awditur Ġenerali, is-Sur William Peplow.

Fuq proposta taċ-Chairperson, il-Kumitat qabel li fid-dawl tal-fatt li l-Iskrivan preċedenti tal-Kumitat, is-Sinjura Anna Brincat, kienet irtirat mis-servizz, il-Kumitat kellu jibagħtilha ittra ta’ ringrazzjament għall-ħidma tagħha.


[bookmark: _Hlk104732184]GĦAŻLA TAL-EWWEL INVESTIGAZZJONI GĦAL DIN IL-LEĠIŻLATURA 

Iċ-Chairperson ippropona li l-laqgħa li jmiss tkun waħda li fiha ssir diskussjoni informali dwar kif se jiġu stradati l-laqgħat tal-Kumitat. 

Il-Kumitat iddiskuta jekk kienx se jimxi fuq il-prassi stabbilita fil-leġiżlatura preċedenti, fis-sens li jkun hemm alternanza ta’ min jagħżel is-suġġett għad-diskussjoni. Iċ-Chairperson informa lill-Kumitat li l-Membri tal-Oppożizzjoni fi ħdan il-Kumitat kienu qed jipproponu li l-ewwel rapport  għad-diskussjoni kellu jkun dak maħruġ mill-Uffiċċju tal-Verifika bl-isem High Level Review: Enemalta’s Planning and Investment in the Local Distribution f’Lulju tal-2024 u li f’Novembru tkompli d-diskussjoni fuq il-follow-up ta’ dan ir-rapport li kellu jsir mill-istess Uffiċċju. 

Fit-3.11 p.m. il-laqgħa kienet sospiża sabiex id-diskussjoni tissokta b’mod informali.

Fit-3.17 p.m. il-laqgħa rriżumiet.
Iċ-Chairperson tenna li t-talba tal-Membri tal-Oppożizzjoni fi ħdan il-Kumitat kienet li l-Kumitat jibda jiddiskuti r-rapport bl-isem High Level Review of Enemalta’s Planning and Investment in the Local Electricity Distribution Network ippubblikat f’Lulju tal-2024, issir il-preżentazzjoni mill-Uffiċċju tal-Awditur Ġenerali u jittellgħu x-xhieda, imbagħad possibbilment f’Novembru l-Kumitat ikun jista’ jiddiskuti l-follow-up audit għal dak ir-rapport li kellu jsir mill-istess Uffiċċju. Iċ-Chairperson informa lill-Kumitat li din it-talba kienet motivata mill-urġenza tas-sitwazzjoni kurrenti ta’ qtugħ fil-provvista tal-elettriku fil-pajjiż. 

L-Onor. Ramona Attard informat lill-Kumitat li kienu l-Membri tan-naħa tal-Gvern fi ħdan il-Kumitat li kienu għamlu t-talba lill-Awditur Ġenerali sabiex isir follow-up audit għar-rapport imsemmi ħalli jkun jirrifletti s-sitwazzjoni tal-lum. Hija ssuġġeriet li fil-laqgħa li jmiss il-Kumitat kellu jibda jiddiskuti, anke b’mod informali, ir-regoli ta’ proċedura li fuqhom għandu jimxi l-Kumitat, u li d-diskussjoni fuq ir-rapport imsemmi tibda meta jitlesta l-follow-up audit mill-Uffiċċju tal-Verifika.  

Meta ċ-Chairperson poġġa l-mistoqsija fuq it-talba tal-Membri tal-Oppożizzjoni kif verbalizzata minnu, il‑Kumitat ivvota hekk:

Votazzjoni Nru 1	
			
Favur:					Kontra:
L-Onor. Graham Bencini		L-Onor. Ramona Attard	
L-Onor.	 Eve Borg Bonello		L-Onor. Alex Muscat 
L-Onor. Darren Carabott		L-Onor. Deborah Schembri
					L-Onor. Nigel Vella

Il-proposta m’għaddietx.

L-Onor. Alex Muscat informa lill-Kumitat li l-Membri tan-naħa tal-Gvern kienu qed jilqgħu s-suġġett magħżul mill-Membri tal-Oppożizzjoni, anke in linea mal-prassi stabbilita fi ħdan il-Kumitat, li l-ewwel suġġett għad-diskussjoni jkun wieħed magħżul mill-Membri tan-naħa tal-Oppożizzjoni, iżda kienu qed jipproponu li d-diskussjoni ssir simultanjament fuq ir-rapport High Level Review on Enemalta’s Planning and Investment in the Local Electricity Distribution Network tal-2024 kif ukoll fuq il-follow-up audit li kellu jitlesta aktar tard matul is-sena. 

Fid-dawl ta’ stqarrija li kienet ħarġet dakinhar stess, fejn kien irrapportat li l-Membri tan-naħa tal-Gvern fil-Kumitat kienu għamlu talba lill-Awditur Ġenerali biex jagħmel follow-up audit tar-rapport High Level Review on Enemalta’s Planning and Investment in the Local Electricity Distribution Network maħruġ mill-Uffiċċju Nazzjonali tal-Verifika fl-2024, iċ-Chairperson talab lill-Awditur Ġenerali jinforma lill-Kumitat jekk kienx beda x-xogħol fuq il-follow-up audit. L-Assistent Awditur Ġenerali informa lill-Kumitat li x-xogħol fuqu kien inbeda xi xhur qabel, skont l-audit plan tal-Uffiċċju.

Iċ-Chairperson informa lill-Kumitat li l-Membri tan-naħa tal-Oppożizzjoni kienu tal-fehma li fid-dawl tal-urġenza tas-sitwazzjoni kurrenti fir-rigward tal-qtugħ fil-provvista tal-elettriku fil-pajjiż, id-diskussjoni fuq ir-rapport maħruġ fl-2024 kellha tibda immedjatament u mhux wara li joħroġ il-follow-up audit, kif kien qed jiġi propost mill-Membri tan-naħa tal-Gvern.

Meta ċ-Chairperson poġġa l-mistoqsija fuq il-proposta verbalizzata mill-Onor. Alex Muscat, il‑Kumitat ivvota hekk:







Votazzjoni Nru 2				

Favur					Kontra

Onor. Ramona Attard			Onor. Graham Bencini
Onor. Alex Muscat 			Onor. Eve Borg Bonello 
Onor. Deborah Schembri		Onor. Darren Carabott 
Onor. Nigel Vella					

Il-proposta kif verbalizzata mill-Onor. Alex Muscat għaddiet.

Wara diskussjoni, il-Kumitat qabel li fil-laqgħa li jmiss kellu jiġi deċiż kif se jkunu stradati l-laqgħat għal matul din il-leġiżlatura. 


Fl-4.00 p.m. il-Kumitat aġġorna għal nhar l-Erbgħa, 19 ta’ Awwissu 2026, fis-2.00 p.m.






						STEPHEN GRECH
						SKRIVAN TAL-KUMITAT





KONFERMATI

